Nissan 200SX

S10

S10 var den første Silvia med chassiskode S, og ble utviklet som et svar på sportscoupénes popularitet tidlig på syttitallet. Bilen hadde langt mer tradisjonelle linjer enn for eksempel Toyotas Celica, og var derfor også mindre populær. Bilen ble i Japan solgt med L18B-motoren, hentet fra Datsun 610 180B, mens den i USA ble solgt med en toliters variant av den samme motoren, L20B. Bilen ble solgt i USA under navnet 200SX, men var ikke særlig populær, mest fordi japanske biler ennå ikke hadde noe marked i USA.

S110

S110 var neste i rekken, og denne utgaven er svært spesiell fordi den var utstyrt med en wankelmotor, utviklet og bygget av Nissan selv. På grunn av store problemer med motoren, som ikke var særlig driftssikker, ble modellen endret kort tid etter lanseringen, og wankelmotoren ble erstattet av flere forskjellige stempelmotorer på de forskjellige markedene.

S12

S12-utgaven ble produsert fra 1983 til 1989. I Europa var modellen tilgjengelig med flere forskjellige motorer, blant annet CA20E (2,0 liter), som var med i hele produksjonsperioden. Hatchback-utgavene mellom 1984 og 1988 ble levert med FJ20E (2,0 liter), FJ20ET (2,0 liter med turbo), CA20E (2,0 liter) eller CA18ET (1,8 liter med turbo), mens coupé-utgaven kun var tilgjengelig med CA20E.

S13

S13 var den første modellen som ble tatt inn til Norge gjennom Nissans forhandlernett, og ble introdusert i 1989. Her var det den japanske fastback-utgaven, kalt 180SX i Japan, som ble markedsført under navnet 200SX. Dette var en av de aller første Nissan-modellene med multilink-hjuloppheng bak. Bilene som kom til Norge var utstyrt med CA18DET-motoren (1,8 liter med turbo), mens den rundt i verden ble solgt med en rekke andre motorer, blant annet SR20DE (2,0 liter), SR20DET (2,0 liter med turbo), KA24E (2,4 liter) og KA24DE (2,4 liter med doble overliggende kamaksler). I Japan var modellen så populær at den ble produsert helt frem til 1998, parallelt med S14, neste utgave.

S13.4

S13.4 er en utgave som er ombygd med front fra s14. Det finnes kun 1stk av denne i Norge. 
Den er produsert av B.L Racing.

S14

I 1993 ble S14 introdusert under navnet 200SX i Europa, Australia og New Zealand, 240SX i USA og Canada og Silvia i Japan. Samtidig ble det solgt en annen, todørs variant av Nissan Sentra i USA med navnet 200SX. I Europa ble modellen utstyrt med SR20DET-motoren, som har 2,0 liters sylindervolum, turbo og doble overliggende kamaksler, og yter 200 hestekrefter.
I 1997 fikk modellen en ansiktsløftning, som besto av en oppdatert, mer aggressiv front.
Ny pris på denne var 779 000,- etter avgifter. Faceliftutgaven heter s14a, og er bedre utstyrt enn en tradisjonell s14. Den ble levert med skinnseter med setevarme, skinn på dashbordet og klimaanlegg. S14a kom med flere utstyrsnivåer, Racing, Sportline og Z Edition. Sportline og Z Edition var originalt senket med 30mm Eibach-fjærer fra fabrikk. Alle s14a kommer med samme eksosanlegg, inkludert Sportline Z Edition og Racing.

S15

S15 ble kun produsert med høyreratt, og ble solgt i Japan som Silvia, og i Australia og New Zealand som 200SX. Bilen var utstyrt med samme motor som S14, SR20DET, men hadde nå en ytelse på 250 hestekrefter (164 kW) og ble utstyrt med kulelagerturbo i stede for glidelager som var på S14. Den ble produsert fra 1999 til 2002, da den ble avsluttet etter en avgjørelse av Nissan om å redusere antall plattformer. Nissan bygger nå sine sportsbiler på FM-plattformen, som blant annet Nissan 350Z og Infiniti G35 er basert på.